Επίσημη Εφημερίδα της Ευρωπαϊκής Ένωσης EL Σειρά C C/2024/4371 5.7.2024 ΣΥΣΤΑΣΗ ΤΟΥ ΣΥΜΒΟΥΛΙΟΥ της 25ης Ιουνίου 2024 σχετικά με σχέδιο στρατηγικής για τον συντονισμό της αντιμετώπισης σε ενωσιακό επίπεδο διαταράξεων σε υποδομές ζωτικής σημασίας με σημαντικό διασυνοριακό ενδιαφέρον (Κείμενο που παρουσιάζει ενδιαφέρον για τον ΕΟΧ) (C/2024/4371) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 292, σε συνδυασμό με το άρθρο 114, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: Η δυνατότητα να βασιζόμαστε σε ανθεκτικές υποδομές ζωτικής σημασίας και ανθεκτικές κρίσιμες οντότητες που παρέχουν υπηρεσίες καίριας σημασίας για τη διατήρηση ζωτικών κοινωνικών λειτουργιών, οικονομικών δραστηριοτήτων, της δημόσιας υγείας και της ασφάλειας ή του περιβάλλοντος είναι θεμελιώδους σημασίας για την ομαλή λειτουργία της εσωτερικής αγοράς και της κοινωνίας στο σύνολό της. Στο τρέχον εξελισσόμενο τοπίο κινδύνων και υπό το πρίσμα των αυξανόμενων αλληλεξαρτήσεων μεταξύ υποδομών και τομέων και, γενικότερα, μεταξύ των διατομεακών και διασυνοριακών διασυνδέσεων, είναι αναγκαίο να μελετηθεί και να ενισχυθεί η προστασία των υποδομών ζωτικής σημασίας και η ανθεκτικότητα των κρίσιμων οντοτήτων που διαχειρίζονται τις εν λόγω υποδομές. Ένα περιστατικό που διαταράσσει υποδομές ζωτικής σημασίας και, ως εκ τούτου, καταστρέφει ή παρεμποδίζει σοβαρά την παροχή βασικών υπηρεσιών μπορεί να έχει σημαντικές διασυνοριακές επιπτώσεις καθώς και αρνητικό αντίκτυπο στην εσωτερική αγορά. Προκειμένου να διασφαλιστεί μια στοχευμένη, αναλογική και αποτελεσματική προσέγγιση, θα πρέπει να ληφθούν μέτρα για την αντιμετώπιση, ιδίως, περιστατικών που αφορούν υποδομές ζωτικής σημασίας με σημαντικό διασυνοριακό ενδιαφέρον, όπως ορίζονται στην παρούσα σύσταση. Η συντονισμένη αντιμετώπιση σε ένα τέτοιο περιστατικό με σημαντικό διασυνοριακό ενδιαφέρον ενδέχεται να αποδειχθεί απαραίτητη για την αποφυγή σοβαρών διαταράξεων στην εσωτερική αγορά και για τη διασφάλιση της αποκατάστασης της παροχής των βασικών υπηρεσιών που επηρεάζονται το συντομότερο δυνατόν, δεδομένου ότι ένα τέτοιο περιστατικό ενδέχεται να έχει σοβαρές επιπτώσεις για την οικονομία και τους πολίτες της Ένωσης. Η έγκαιρη και αποτελεσματική αντιμετώπιση ενός τέτοιου περιστατικού σε ενωσιακό επίπεδο απαιτεί ταχεία και αποτελεσματική συνεργασία μεταξύ όλων των σχετικών φορέων και συντονισμένη δράση που υποστηρίζεται σε ενωσιακό επίπεδο. Η αντιμετώπιση αυτή εξαρτάται, επομένως, από ήδη υπάρχουσες και, κατά το δυνατόν, δοκιμασμένες διαδικασίες και μηχανισμούς συνεργασίας με καθορισμένους ρόλους και ευθύνες των βασικών φορέων σε εθνικό, διμερές, πολυμερές και, κατά περίπτωση, ενωσιακό επίπεδο. Αν και η πρωταρχική ευθύνη για τη διασφάλιση της αντιμετώπισης σημαντικών περιστατικών που αφορούν υποδομές ζωτικής σημασίας ανήκει στα κράτη μέλη και στις οντότητες που διαχειρίζονται υποδομές ζωτικής σημασίας και παρέχουν βασικές υπηρεσίες, μπορεί να ενδείκνυται αυξημένος συντονισμός σε επίπεδο Ένωσης σε περίπτωση διαταράξεων με σημαντικό διασυνοριακό ενδιαφέρον. Ενδέχεται η έγκαιρη και αποτελεσματική αντίδραση να εξαρτάται όχι μόνο από την ανάπτυξη εθνικών μηχανισμών από τα κράτη μέλη, αλλά και από τη συντονισμένη δράση που υποστηρίζεται σε επίπεδο Ένωσης, συμπεριλαμβανομένης της εξασφάλισης σχετικής συνεργασίας με ταχύ και αποτελεσματικό τρόπο. Η αντιμετώπιση περιστατικών που αφορούν υποδομές ζωτικής σημασίας, συμπεριλαμβανομένων εκείνων με σημαντικό διασυνοριακό ενδιαφέρον, αποτελεί πρωταρχική ευθύνη των αρμόδιων αρχών των κρατών μελών. Η παρούσα σύσταση δεν θίγει την ευθύνη των κρατών μελών για τη διαφύλαξη της εθνικής ασφάλειας και άμυνας ή την εξουσία τους να διαφυλάσσουν άλλες ουσιώδεις λειτουργίες του κράτους, ιδίως όσον αφορά τη δημόσια ασφάλεια, την εδαφική ακεραιότητα και τη διατήρηση της δημόσιας τάξης, σύμφωνα με το ενωσιακό δίκαιο. Ως εκ τούτου, η παρούσα σύσταση δεν εφαρμόζεται σε υποδομές ζωτικής σημασίας των οποίων οι δραστηριότητες άπτονται αυτών των τομέων. Επιπλέον, η παρούσα σύσταση δεν επηρεάζει τις εθνικές διαδικασίες, όπως την επικοινωνία και την επαφή των οντοτήτων που διαχειρίζονται υποδομές ζωτικής σημασίας με τις αρμόδιες εθνικές αρχές. Η παρούσα σύσταση εφαρμόζεται χωρίς να επηρεάζονται οι σχετικές διμερείς ή πολυμερείς ρυθμίσεις που συνάπτονται από κράτη μέλη και μεταξύ αυτών. Η προστασία των ευρωπαϊκών υποδομών ζωτικής σημασίας ρυθμίζεται επί του παρόντος από την οδηγία 2008/114/ΕΚ του Συμβουλίου , η οποία καλύπτει μόνο δύο τομείς, δηλαδή τις μεταφορές και την ενέργεια. Η εν λόγω οδηγία θεσπίζει διαδικασία για τον προσδιορισμό και τον χαρακτηρισμό των ευρωπαϊκών υποδομών ζωτικής σημασίας και κοινή προσέγγιση για την αξιολόγηση της ανάγκης για βελτίωση της προστασίας των υποδομών αυτών. Ο κεντρικός πυλώνας του Ευρωπαϊκού Προγράμματος Προστασίας της Υποδομής Ζωτικής Σημασίας ("ΕΠΠΥΖΣ") που συστάθηκε από την Επιτροπή στην ανακοίνωσή της της 12ης Δεκεμβρίου 2006 , η οποία (ανακοίνωση) είναι που έχει καθορίσει ένα πλαίσιο σε ενωσιακό επίπεδο που περιλαμβάνει όλους τους κινδύνους και αφορά την προστασία των υποδομών ζωτικής σημασίας. Με στόχο την επέκταση πέραν της προστασίας των υποδομών ζωτικής σημασίας και προκειμένου να διασφαλιστεί, γενικότερα, η ανθεκτικότητα των κρίσιμων οντοτήτων που διαχειρίζονται υποδομές ζωτικής σημασίας οι οποίες παρέχουν βασικές υπηρεσίες στην εσωτερική αγορά, η οδηγία (ΕΕ) 2022/2557 του Ευρωπαϊκού Κοινοβουλίου και του Συμβουλίου αντικαθιστά την οδηγία 2008/114/ΕΚ από τις 18 Οκτωβρίου 2024. Η οδηγία (ΕΕ) 2022/2557 καλύπτει 11 τομείς και προβλέπει υποχρεώσεις ενίσχυσης της ανθεκτικότητας για τα κράτη μέλη και τις κρίσιμες οντότητες, συνεργασία μεταξύ των κρατών μελών και με την Επιτροπή, καθώς και στήριξη από την Επιτροπή στις εθνικές αρχές και τις κρίσιμες οντότητες και στήριξη από τα κράτη μέλη στις κρίσιμες οντότητες. Μετά τη δολιοφθορά στους αγωγούς αερίου Nord Stream και με βάση πρόταση της Επιτροπής, το Συμβούλιο εξέδωσε σύσταση σχετικά με συντονισμένη προσέγγιση σε επίπεδο Ένωσης με σκοπό την ενίσχυση της ανθεκτικότητας των υποδομών ζωτικής σημασίας ("σύσταση 2023/C 20/01"), η οποία αποσκοπεί στην ενίσχυση της ετοιμότητας, της αντίδρασης και της ενωσιακής και διεθνούς συνεργασίας στον εν λόγω τομέα. Στην εν λόγω σύσταση τονίζεται, μεταξύ άλλων, η ανάγκη να ενισχυθεί σε επίπεδο Ένωσης η συντονισμένη και αποτελεσματική αντίδραση και η επιχειρησιακή ετοιμότητα για την αντιμετώπιση των άμεσων και έμμεσων επιπτώσεων διαταράξεων με σημαντικό διασυνοριακό ενδιαφέρον των σχετικών βασικών υπηρεσιών που παρέχονται από υποδομές ζωτικής σημασίας. Ως εκ τούτου, η παρούσα σύσταση, η οποία αποτελεί μη δεσμευτική πράξη, είναι αναγκαία προκειμένου να υποστηριχθεί και να συμπληρωθεί το υφιστάμενο νομικό πλαίσιο με πρόσθετη σύσταση του Συμβουλίου για τον καθορισμό σχεδίου στρατηγικής για τη συντονισμένη αντιμετώπιση διαταράξεων σε υποδομές ζωτικής σημασίας με σημαντικό διασυνοριακό ενδιαφέρον ("σχέδιο στρατηγικής της ΕΕ για τις υποδομές ζωτικής σημασίας"), με παράλληλη χρήση των υφιστάμενων ρυθμίσεων σε επίπεδο Ένωσης. Η παρούσα σύσταση ευθυγραμμίζεται με τη σύσταση 2023/C 20/01, ώστε να διασφαλιστεί η συνοχή και να αποφευχθούν οι αλληλεπικαλύψεις. Ως εκ τούτου, η παρούσα σύσταση δεν καλύπτει, αυτή καθαυτή, τα άλλα στοιχεία του κύκλου ζωής της διαχείρισης κρίσεων και καταστάσεων έκτακτης ανάγκης, δηλαδή την πρόληψη, την ετοιμότητα και την αποκατάσταση. Η παρούσα σύσταση θα πρέπει να συμπληρώνει την οδηγία (ΕΕ) 2022/2557, ιδίως όσον αφορά τη συντονισμένη αντίδραση, και θα πρέπει να εφαρμόζεται διασφαλίζοντας παράλληλα τη συνοχή με την εν λόγω οδηγία και τυχόν άλλους εφαρμοστέους κανόνες του δικαίου της Ένωσης. Η παρούσα σύσταση υιοθετεί μια προσέγγιση που περιλαμβάνει όλους τους κινδύνους και, στο μέτρο του δυνατού, βασίζεται στις υφιστάμενες δομές και μηχανισμούς, συμπεριλαμβανομένων των αρμόδιων ομάδων εργασίας του Συμβουλίου (δηλαδή της Ομάδας Εργασίας του Συμβουλίου για την πολιτική προστασία — Ανθεκτικότητα των κρίσιμων οντοτήτων, "Ομάδα Εργασίας PROCIV CER"), καθώς και στις υφιστάμενες έννοιες, εργαλεία και διαδικασίες της εν λόγω οδηγίας, όπως είναι η ομάδα για την ανθεκτικότητα των κρίσιμων οντοτήτων, η οποία δρα εντός των ορίων των καθηκόντων της όπως ορίζονται στην εν λόγω οδηγία, και στα σημεία επαφής, και τα χρησιμοποιεί. Επιπλέον, η έννοια των "υποδομών ζωτικής σημασίας" όπως χρησιμοποιείται στην παρούσα σύσταση θα πρέπει να νοείται με τον ίδιο τρόπο που ορίζεται στην αιτιολογική σκέψη 7 της σύστασης 2023/C 20/01, δηλαδή ότι περιλαμβάνει συναφείς υποδομές ζωτικής σημασίας που είτε προσδιορίζονται από κάθε κράτος μέλος σε εθνικό επίπεδο είτε χαρακτηρίζονται ως ευρωπαϊκές υποδομές ζωτικής σημασίας βάσει της οδηγίας 2008/114/ΕΚ, καθώς και τις κρίσιμες οντότητες που θα προσδιοριστούν δυνάμει της οδηγίας (ΕΕ) 2022/2557. Προκειμένου να διασφαλιστεί η συνοχή με την οδηγία (ΕΕ) 2022/2557, οι εν λόγω έννοιες που χρησιμοποιούνται στην παρούσα σύσταση θα πρέπει, επομένως, να ερμηνεύονται ως έχουσες την ίδια έννοια όπως και στην εν λόγω οδηγία. Για παράδειγμα, ως ανθεκτικότητα, όπως ορίζεται στο άρθρο 2 σημείο 2) της εν λόγω οδηγίας, θα πρέπει επίσης να νοείται η ικανότητα των υποδομών ζωτικής σημασίας να προλαμβάνουν, να προστατεύουν, να αντιδρούν, να αντιστέκονται, να μετριάζουν, να απορροφούν, να προσαρμόζονται ή να ανακάμπτουν από περιστατικά που διαταράσσουν ή έχουν τη δυνατότητα να διαταράξουν σοβαρά την παροχή βασικών υπηρεσιών στην εσωτερική αγορά, δηλαδή υπηρεσιών οι οποίες είναι κρίσιμης σημασίας για τη διατήρηση ζωτικών κοινωνικών λειτουργιών και οικονομικών δραστηριοτήτων, της δημόσιας ασφάλειας και προστασίας, της υγείας του πληθυσμού ή του περιβάλλοντος. Το πεδίο εφαρμογής της παρούσας σύστασης περιορίζεται στους τομείς, τους υποτομείς και τα είδη οντοτήτων που εμπίπτουν στο πεδίο εφαρμογής της οδηγίας (ΕΕ) 2022/2557. Οι εξαιρέσεις που καθορίζονται στην εν λόγω οδηγία εφαρμόζονται εντός του πεδίου εφαρμογής της παρούσας σύστασης. Επίσης, η παρούσα σύσταση δεν θα πρέπει να επικαλύπτει ήδη υφιστάμενες ρυθμίσεις και δομές στο πλαίσιο των σχετικών τομεακών νομικών πράξεων της Ένωσης. Επιπλέον, η έννοια της "σημαντικής διαταραχής" θα πρέπει να ερμηνεύεται υπό το πρίσμα των κριτηρίων που προβλέπονται στο άρθρο 7 παράγραφος 1 της οδηγίας (ΕΕ) 2022/2557, τα οποία αναφέρονται στα εξής: i) στον αριθμό των χρηστών που εξαρτώνται από τη βασική υπηρεσία που παρέχεται από την εν λόγω οντότητα· ii) στον βαθμό στον οποίο άλλοι τομείς και υποτομείς όπως ορίζονται στο παράρτημα της εν λόγω οδηγίας εξαρτώνται από την εν λόγω βασική υπηρεσία· iii) στον αντίκτυπο που θα μπορούσαν να έχουν τα περιστατικά, από πλευράς μεγέθους και διάρκειας, σε οικονομικές και κοινωνικές δραστηριότητες, στο περιβάλλον, στη δημόσια ασφάλεια ή την προστασία ή στην υγεία του πληθυσμού· iv) στο μερίδιο αγοράς της οντότητας στην αγορά παροχής της συγκεκριμένης βασικής υπηρεσίας ή των οικείων βασικών υπηρεσιών· v) στη γεωγραφική περιοχή που θα μπορούσε να επηρεαστεί από ένα περιστατικό, συμπεριλαμβανομένων τυχόν διασυνοριακών επιπτώσεων, λαμβανομένης υπόψη της τρωτότητας που συνδέεται με τον βαθμό απομόνωσης ορισμένων τύπων γεωγραφικών περιοχών, όπως είναι οι νησιωτικές, οι απομακρυσμένες ή οι ορεινές περιοχές· vi) στη σημασία της οντότητας για τη διατήρηση επαρκούς επιπέδου της βασικής υπηρεσίας, λαμβανομένων υπόψη των διαθέσιμων εναλλακτικών μέσων για την παροχή της εν λόγω βασικής υπηρεσίας. Για λόγους αποδοτικότητας και αποτελεσματικότητας, το σχέδιο στρατηγικής της ΕΕ για τις υποδομές ζωτικής σημασίας θα πρέπει, για τον συντονισμό της αντίδρασης, να σέβεται πλήρως τις ολοκληρωμένες ρυθμίσεις του Συμβουλίου για την πολιτική αντιμετώπιση κρίσεων ("IPCR") . Θα πρέπει επίσης να είναι πλήρως συντονισμένο, συνεκτικό και διαλειτουργικό με όλα τα άλλα τομεακά μέσα ή διαδικασίες της Ένωσης, όπως οι διαδικασίες που περιγράφονται στην εργαλειοθήκη της ΕΕ για την αντιμετώπιση υβριδικών απειλών και στο αναθεωρημένο επιχειρησιακό πρωτόκολλο της ΕΕ για την αντιμετώπιση υβριδικών απειλών . Θα πρέπει επίσης να λαμβάνει υπόψη και να σέβεται τις εντολές του ευρωπαϊκού δικτύου οργανισμών διασύνδεσης για τις κρίσεις στον κυβερνοχώρο ("EU-CyCLONe") και του δικτύου ομάδων αντιμετώπισης περιστατικών ασφάλειας σε υπολογιστές ("CSIRT") όπως ορίζεται στην οδηγία (ΕΕ) 2022/2555 του Ευρωπαϊκού Κοινοβουλίου και του Συμβουλίου . Θα πρέπει ακόμα να λαμβάνονται υπόψη, κατά περίπτωση, το σχέδιο στρατηγικής για τη συντονισμένη αντιμετώπιση περιστατικών και κρίσεων μεγάλης κλίμακας στον κυβερνοχώρο που προβλέπεται στη σύσταση (ΕΕ) 2017/1584 της Επιτροπής ("προσχέδιο για τον κυβερνοχώρο") και το πανευρωπαϊκό πλαίσιο συντονισμού συστημικών κυβερνοπεριστατικών για τις σχετικές αρχές ("EU-SCICF") όπως συνιστάται από το Ευρωπαϊκό Συμβούλιο Συστημικού Κινδύνου ("ΕΣΣΚ"). Στο μέτρο του δυνατού, η αλληλεπικάλυψη δομών και δραστηριοτήτων θα πρέπει να αποφεύγεται. Η παρούσα σύσταση βασίζεται και, γενικότερα, συνάδει και συμπληρώνει τις υφιστάμενες διμερείς ή πολυμερείς ρυθμίσεις και τους καθιερωμένους μηχανισμούς διαχείρισης κρίσεων και καταστάσεων έκτακτης ανάγκης της Ένωσης, ιδίως τις ρυθμίσεις IPCR του Συμβουλίου, την εσωτερική διαδικασία συντονισμού κρίσεων ARGUS της Επιτροπής και τον μηχανισμό πολιτικής προστασίας της Ένωσης ("ΜΠΠΕ"), με την υποστήριξη του Κέντρου Συντονισμού Αντιμετώπισης Εκτάκτων Αναγκών ("ΚΣΑΕΑ") , τον μηχανισμό αντιμετώπισης κρίσεων της Ευρωπαϊκής Υπηρεσίας Εξωτερικής Δράσης ("ΕΥΕΔ"), καθώς και τον κανονισμό για τη θέσπιση πλαισίου μέτρων σχετικά με κατάσταση έκτακτης ανάγκης στην εσωτερική αγορά και με την ανθεκτικότητα της εσωτερικής αγοράς, καθένα από τα οποία μπορεί να διαδραματίσει ρόλο στην αντιμετώπιση σοβαρών διαταράξεων στις λειτουργίες των υποδομών ζωτικής σημασίας. Για την αντιμετώπιση περιστατικού που αφορά υποδομές ζωτικής σημασίας με σημαντικό διασυνοριακό ενδιαφέρον θα μπορούσαν να χρησιμοποιηθούν τα προαναφερθέντα εργαλεία και μηχανισμοί σε επίπεδο Ένωσης, σύμφωνα με τους κανόνες και τις διαδικασίες που εφαρμόζονται σε αυτό, τους οποίους η παρούσα σύσταση θα πρέπει να συμπληρώνει αλλά να μην επηρεάζει. Για παράδειγμα, οι ρυθμίσεις IPCR του Συμβουλίου παραμένουν το κύριο εργαλείο συντονισμού της αντιμετώπισης στο πολιτικό επίπεδο της Ένωσης μεταξύ των κρατών μελών. Ο εσωτερικός συντονισμός στην Επιτροπή πραγματοποιείται στο πλαίσιο της διατομεακής διαδικασίας συντονισμού διαχείρισης κρίσεων ARGUS. Εάν η κρίση ενέχει εξωτερική διάσταση, θα μπορούσε να χρησιμοποιηθεί ο μηχανισμός αντιμετώπισης κρίσεων της ΕΥΕΔ. Δυνάμει της απόφασης αριθ. 1313/2013/ΕΕ, ο ΜΠΠΕ μπορεί να ενεργοποιηθεί για την αντιμετώπιση πραγματικών ή επικείμενων φυσικών και ανθρωπογενών καταστροφών εντός και εκτός της Ένωσης (συμπεριλαμβανομένων εκείνων που προκύπτουν από περιστατικά που επηρεάζουν υποδομές ζωτικής σημασίας) με την επιχειρησιακή στήριξη του ΚΣΑΕΑ. Το ΚΣΑΕΑ συνεργάζεται στενά με τις εθνικές αρχές πολιτικής προστασίας και τα αρμόδια όργανα της Ένωσης για την προώθηση μιας διατομεακής προσέγγισης στη διαχείριση καταστροφών. Οι διαδικασίες που ορίζονται στην παρούσα σύσταση θα πρέπει να λαμβάνονται υπόψη, κατά περίπτωση, σε σχέση με τα εν λόγω άλλα εργαλεία ή μηχανισμούς μόλις χρησιμοποιηθούν· παράλληλα, η παρούσα σύσταση περιγράφει επίσης τις δράσεις που θα μπορούσαν να αναληφθούν σε επίπεδο Ένωσης όσον αφορά την κοινή επίγνωση της κατάστασης, τη συντονισμένη επικοινωνία με το κοινό και την αποτελεσματική αντίδραση εκτός του πλαισίου των εν λόγω ενωσιακών μηχανισμών συντονισμού για την αντιμετώπιση κρίσεων, σε περίπτωση που δεν χρησιμοποιηθούν και δεν είναι συναφείς. Για τον καλύτερο συντονισμό, κατά περίπτωση, της αντίδρασης σε περίπτωση περιστατικών που αφορούν υποδομές ζωτικής σημασίας με σημαντικό διασυνοριακό ενδιαφέρον, θα πρέπει να ενισχυθεί η συνεργασία μεταξύ των κρατών μελών και των θεσμικών και λοιπών οργάνων και οργανισμών της Ένωσης που εργάζονται με βάση τις ισχύουσες ρυθμίσεις, σύμφωνα με το πλαίσιο του σχεδίου στρατηγικής της ΕΕ για τις υποδομές ζωτικής σημασίας. Ως εκ τούτου, το σχέδιο στρατηγικής της ΕΕ για τις υποδομές ζωτικής σημασίας θα πρέπει να εφαρμόζεται όταν υπάρχει σημαντική διατάραξη της παροχής βασικών υπηρεσιών όπως αξιολογείται και γνωστοποιείται από έξι ή περισσότερα κράτη μέλη, καθώς και όταν η διατάραξη επηρεάζει μια κρίσιμη οντότητα ιδιαίτερου ευρωπαϊκού ενδιαφέροντος, όπως ορίζεται στην οδηγία (ΕΕ) 2022/2557, με βάση την αξιολόγηση και τη γνωστοποίηση από τα κράτη μέλη που επηρεάζονται. Θα πρέπει επίσης να εφαρμόζεται όταν περιστατικά προκαλούν σημαντική διαταραχή στην παροχή βασικών υπηρεσιών σε δύο ή περισσότερα κράτη μέλη και η Προεδρία του Συμβουλίου εκτιμά, σε συμφωνία με τα κράτη μέλη που επηρεάζονται και κατόπιν διαβούλευσης με την Επιτροπή, ότι απαιτείται έγκαιρος συντονισμός όσον αφορά την αντίδραση σε επίπεδο Ένωσης. Παρότι κρίνεται αναγκαίο ένα πλαίσιο συνεργασίας σε επίπεδο Ένωσης για τη συντονισμένη αντιμετώπιση περιστατικών που αφορούν υποδομές ζωτικής σημασίας με σημαντικό διασυνοριακό ενδιαφέρον, δεν θα πρέπει να εκτρέπονται οι πόροι των κρίσιμων οντοτήτων και των αρμόδιων αρχών από τον χειρισμό περιστατικών, ο οποίος θα πρέπει να αποτελεί προτεραιότητα, και δεν θα πρέπει να αυξάνεται η ευθύνη τους. Οι σχετικοί φορείς που συμμετέχουν στην εφαρμογή του σχεδίου στρατηγικής της ΕΕ για τις υποδομές ζωτικής σημασίας θα πρέπει να προσδιοριστούν ρητά, ώστε να υπάρχει σαφής και ολοκληρωμένη επισκόπηση των θεσμικών και λοιπών οργάνων και οργανισμών, καθώς και των αρχών, που θα μπορούσαν να κληθούν να αντιμετωπίσουν περιστατικό που αφορά υποδομές ζωτικής σημασίας με σημαντικό διασυνοριακό ενδιαφέρον. Ο ορισμός ή η σύσταση σημείων επαφής από τους σχετικούς φορείς είναι ουσιαστικής σημασίας για την αποτελεσματική και έγκαιρη συνεργασία στο πλαίσιο του σχεδίου στρατηγικής της ΕΕ για τις υποδομές ζωτικής σημασίας. Για να διασφαλιστεί η συνοχή, τα κράτη μέλη θα πρέπει να εξετάσουν τη δυνατότητα να οριστούν ή να συσταθούν ως σημεία επαφής, στο πλαίσιο αυτό, τα ενιαία σημεία επαφής που θα οριστούν ή θα συσταθούν στο πλαίσιο της οδηγίας (ΕΕ) 2022/2557. Για λόγους αποτελεσματικότητας, η δοκιμή και η εφαρμογή στην πράξη του σχεδίου στρατηγικής της ΕΕ για τις υποδομές ζωτικής σημασίας, καθώς και η υποβολή εκθέσεων και η συζήτηση των διδαγμάτων που αντλήθηκαν από την εφαρμογή του, θα πρέπει να αποτελούν ουσιαστικό μέρος της διατήρησης υψηλού επιπέδου ετοιμότητας σε περίπτωση περιστατικών που αφορούν υποδομές ζωτικής σημασίας με σημαντικό διασυνοριακό ενδιαφέρον και της διασφάλισης της ικανότητας ταχείας και καλά συντονισμένης αντίδρασης, με τη συμμετοχή των σχετικών φορέων. Δεδομένης της δομής του μηχανισμού συντονισμού κρίσεων IPCR του Συμβουλίου και λαμβανομένης υπόψη, γενικότερα, της δυνητικής ενεργοποίησης των μηχανισμών συντονισμού κρίσεων που ήδη υπάρχουν σε επίπεδο Ένωσης, το σχέδιο στρατηγικής της ΕΕ για τις υποδομές ζωτικής σημασίας θα πρέπει να περιλαμβάνει δύο τρόπους συνεργασίας για την αντιμετώπιση περιστατικού που αφορά υποδομές ζωτικής σημασίας με σημαντικό διασυνοριακό ενδιαφέρον. Ο πρώτος θα πρέπει να συνίσταται στην ανταλλαγή συναφών πληροφοριών με τη συμμετοχή όλων των σχετικών φορέων, στον συντονισμό της επικοινωνίας με το κοινό και, όταν χρησιμοποιείται, στον συντονισμό μέσω ήδη υφιστάμενων μηχανισμών, όπως είναι οι ρυθμίσεις IPCR στο Συμβούλιο ή ο συντονισμός ARGUS εντός της Επιτροπής, με την υποστήριξη του ΚΣΑΕΑ ως σημείου επαφής των IPCR και ARGUS που λειτουργεί 24 ώρες το 24ωρο και 7 ημέρες την εβδομάδα, και ο μηχανισμός αντιμετώπισης κρίσεων της ΕΥΕΔ. Ο δεύτερος θα πρέπει να περιλαμβάνει περαιτέρω δράση αντιμετώπισης λόγω της κλίμακας του περιστατικού και της σημασίας που έχει να υπάρξει μια συντονισμένη αντίδραση. Η συνεργασία αυτή θα πρέπει να περιλαμβάνει δέσμευση σε επιχειρησιακό, στρατηγικό/πολιτικό επίπεδο, η οποία αντικατοπτρίζει τα επίπεδα που περιγράφονται στη σύσταση (ΕΕ) 2017/1584 και στο πρωτόκολλο της ΕΕ για την αντιμετώπιση υβριδικών απειλών, με σκοπό τον συντονισμό των δράσεων και την αντιμετώπιση περιστατικών με σημαντικό διασυνοριακό ενδιαφέρον, με τρόπο αποτελεσματικό και αποδοτικό. Με βάση τις αρχές της αναλογικότητας, της επικουρικότητας, της εμπιστευτικότητας των πληροφοριών και της συμπληρωματικότητας και προκειμένου να διασφαλιστεί η αποτελεσματική συνεργασία, το σχέδιο στρατηγικής της ΕΕ για τις υποδομές ζωτικής σημασίας θα πρέπει να περιγράφει τον τρόπο με τον οποίο εξασφαλίζεται η κοινή επίγνωση της κατάστασης από τους σχετικούς φορείς, καθώς και τη συντονισμένη επικοινωνία με το κοινό και την αποτελεσματική αντίδραση. Η παρούσα σύσταση θα πρέπει να ισχύει με την επιφύλαξη του άρθρου 346 της Συνθήκης για τη λειτουργία της Ευρωπαϊκής Ένωσης. Πληροφορίες που είναι απόρρητες σύμφωνα με ενωσιακούς ή εθνικούς κανόνες, όπως κανόνες περί επιχειρηματικού απορρήτου, θα πρέπει να ανταλλάσσονται με την Επιτροπή και άλλες αρμόδιες αρχές βάσει της αρχής "ανάγκη για γνώση" και μόνο όταν η ανταλλαγή είναι αναγκαία για την εφαρμογή της παρούσας σύστασης. Δεν θα πρέπει να αναμένεται από κανένα κράτος μέλος, βάσει της παρούσας σύστασης, να παρέχει πληροφορίες η αποκάλυψη των οποίων θα έθετε σε κίνδυνο τα ουσιώδη συμφέροντα, την εθνική ασφάλεια, τη δημόσια ασφάλεια, την άμυνά του ή τα εμπορικά συμφέροντα οντοτήτων που διαχειρίζονται υποδομές ζωτικής σημασίας. Ως εκ τούτου, η πρόσβαση σε ευαίσθητες πληροφορίες, η ανταλλαγή και ο χειρισμός τους θα πρέπει να πραγματοποιούνται με σύνεση και να περιορίζονται σε ό,τι είναι συναφές και αναλογικό, σύμφωνα με τους ισχύοντες κανόνες και με ιδιαίτερη προσοχή στους διαύλους μετάδοσης και τις δυνατότητες αποθήκευσης που χρησιμοποιούνται, ΣΥΝΙΣΤΑ: 1) Τα κράτη μέλη, το Συμβούλιο, η Επιτροπή και, κατά περίπτωση, η Ευρωπαϊκή Υπηρεσία Εξωτερικής Δράσης ("ΕΥΕΔ") και τα αρμόδια λοιπά όργανα και οργανισμοί της Ένωσης θα πρέπει να συνεργάζονται μεταξύ τους στο πλαίσιο του σχεδίου στρατηγικής της ΕΕ για τις υποδομές ζωτικής σημασίας που περιλαμβάνεται στην παρούσα σύσταση, προκειμένου να επιτευχθούν οι στόχοι που ορίζονται στο τμήμα 1 του μέρους Ι του παραρτήματος και θα πρέπει, λαμβανομένων υπόψη των αρχών που ορίζονται στο τμήμα 2 του μέρους I του παραρτήματος, να αντιμετωπίζονται με συντονισμένο τρόπο περιστατικά που αφορούν υποδομές ζωτικής σημασίας με σημαντικό διασυνοριακό ενδιαφέρον. 2) Τα κράτη μέλη, το Συμβούλιο, η Επιτροπή και, κατά περίπτωση, η ΕΥΕΔ και τα αρμόδια λοιπά όργανα και οργανισμοί της Ένωσης θα πρέπει να εφαρμόζουν χωρίς αδικαιολόγητη καθυστέρηση το σχέδιο στρατηγικής της ΕΕ για τις υποδομές ζωτικής σημασίας κάθε φορά που προκύπτει περιστατικό που αφορά υποδομές ζωτικής σημασίας με σημαντικό διασυνοριακό ενδιαφέρον και εφόσον συμφωνεί το κράτος μέλος στο οποίο είναι εγκατεστημένες οι επηρεαζόμενες υποδομές ζωτικής σημασίας. Στο πλαίσιο του εν λόγω σχεδίου στρατηγικής της ΕΕ για τις υποδομές ζωτικής σημασίας, ως περιστατικό που αφορά υποδομές ζωτικής σημασίας με σημαντικό διασυνοριακό ενδιαφέρον νοείται περιστατικό που αφορά υποδομές ζωτικής σημασίας και έχει μία από τις ακόλουθες επιπτώσεις: α) σημαντική διαταραχή της παροχής βασικών υπηρεσιών, όπως αξιολογείται από έξι ή περισσότερα επηρεαζόμενα κράτη μέλη και γνωστοποιείται στην Προεδρία του Συμβουλίου και στην Επιτροπή· β) σημαντική διαταραχή της παροχής βασικών υπηρεσιών από κρίσιμη οντότητα ιδιαίτερου ευρωπαϊκού ενδιαφέροντος κατά την έννοια του άρθρου 17 της οδηγίας (ΕΕ) 2022/2557 του Ευρωπαϊκού Κοινοβουλίου και του Συμβουλίου , όπως αξιολογείται από το κράτος μέλος ή τα κράτη μέλη που επηρεάζονται, και γνωστοποιείται στην Προεδρία του Συμβουλίου και στην Επιτροπή· ή γ) σημαντική διαταραχή της παροχής βασικών υπηρεσιών προς ή σε δύο ή περισσότερα κράτη μέλη, όταν η Προεδρία του Συμβουλίου, σε συμφωνία με τα επηρεαζόμενα κράτη μέλη και σε διαβούλευση με την Επιτροπή, εκτιμά ότι απαιτείται έγκαιρος συντονισμός κατά την αντίδραση σε επίπεδο Ένωσης, διότι, για παράδειγμα, το περιστατικό έχει ευρύ και σημαντικό αντίκτυπο τεχνικού ή πολιτικού ενδιαφέροντος. α) σημαντική διαταραχή της παροχής βασικών υπηρεσιών, όπως αξιολογείται από έξι ή περισσότερα επηρεαζόμενα κράτη μέλη και γνωστοποιείται στην Προεδρία του Συμβουλίου και στην Επιτροπή· β) σημαντική διαταραχή της παροχής βασικών υπηρεσιών από κρίσιμη οντότητα ιδιαίτερου ευρωπαϊκού ενδιαφέροντος κατά την έννοια του άρθρου 17 της οδηγίας (ΕΕ) 2022/2557 του Ευρωπαϊκού Κοινοβουλίου και του Συμβουλίου , όπως αξιολογείται από το κράτος μέλος ή τα κράτη μέλη που επηρεάζονται, και γνωστοποιείται στην Προεδρία του Συμβουλίου και στην Επιτροπή· ή γ) σημαντική διαταραχή της παροχής βασικών υπηρεσιών προς ή σε δύο ή περισσότερα κράτη μέλη, όταν η Προεδρία του Συμβουλίου, σε συμφωνία με τα επηρεαζόμενα κράτη μέλη και σε διαβούλευση με την Επιτροπή, εκτιμά ότι απαιτείται έγκαιρος συντονισμός κατά την αντίδραση σε επίπεδο Ένωσης, διότι, για παράδειγμα, το περιστατικό έχει ευρύ και σημαντικό αντίκτυπο τεχνικού ή πολιτικού ενδιαφέροντος.α) σημαντική διαταραχή της παροχής βασικών υπηρεσιών, όπως αξιολογείται από έξι ή περισσότερα επηρεαζόμενα κράτη μέλη και γνωστοποιείται στην Προεδρία του Συμβουλίου και στην Επιτροπή·β) σημαντική διαταραχή της παροχής βασικών υπηρεσιών από κρίσιμη οντότητα ιδιαίτερου ευρωπαϊκού ενδιαφέροντος κατά την έννοια του άρθρου 17 της οδηγίας (ΕΕ) 2022/2557 του Ευρωπαϊκού Κοινοβουλίου και του Συμβουλίου , όπως αξιολογείται από το κράτος μέλος ή τα κράτη μέλη που επηρεάζονται, και γνωστοποιείται στην Προεδρία του Συμβουλίου και στην Επιτροπή· ήγ) σημαντική διαταραχή της παροχής βασικών υπηρεσιών προς ή σε δύο ή περισσότερα κράτη μέλη, όταν η Προεδρία του Συμβουλίου, σε συμφωνία με τα επηρεαζόμενα κράτη μέλη και σε διαβούλευση με την Επιτροπή, εκτιμά ότι απαιτείται έγκαιρος συντονισμός κατά την αντίδραση σε επίπεδο Ένωσης, διότι, για παράδειγμα, το περιστατικό έχει ευρύ και σημαντικό αντίκτυπο τεχνικού ή πολιτικού ενδιαφέροντος. 3) Οι σχετικοί φορείς του σχεδίου στρατηγικής της ΕΕ για τις υποδομές ζωτικής σημασίας, οι οποίοι προσδιορίζονται σε επιχειρησιακό, στρατηγικό/πολιτικό επίπεδο σύμφωνα με το τμήμα 3 του μέρους I του παραρτήματος, θα πρέπει να προσπαθούν να αλληλεπιδρούν και να συνεργάζονται συμπληρωματικά μεταξύ τους. Θα πρέπει να διασφαλίζουν την επαρκή και έγκαιρη ανταλλαγή συναφών πληροφοριών, συμπεριλαμβανομένου του συντονισμού της επικοινωνίας με το κοινό, και τη συντονισμένη αντίδραση, όπως ορίζεται στο μέρος ΙΙ του παραρτήματος. 4) Το σχέδιο στρατηγικής της ΕΕ για τις υποδομές ζωτικής σημασίας θα πρέπει να εφαρμόζεται λαμβανομένων υπόψη άλλων σχετικών πράξεων και σε συνοχή με αυτές, σύμφωνα με το τμήμα 4 του μέρους I του παραρτήματος. Σε περίπτωση που ένα περιστατικό επηρεάζει τόσο υλικές πτυχές όσο και την κυβερνοασφάλεια υποδομών ζωτικής σημασίας, θα πρέπει να διασφαλίζονται ο συντονισμός και οι συνέργειες με τις διατάξεις περί συντονισμένης διαχείρισης περιστατικών μεγάλης κλίμακας στον τομέα της κυβερνοασφάλειας που προβλέπονται στην οδηγία (ΕΕ) 2022/2555 του Ευρωπαϊκού Κοινοβουλίου και του Συμβουλίου . 5) Τα κράτη μέλη θα πρέπει να διασφαλίζουν ότι αντιμετωπίζουν αποτελεσματικά, σε εθνικό επίπεδο και σύμφωνα με το ενωσιακό δίκαιο, διαταράξεις σε υποδομές ζωτικής σημασίας έπειτα από σημαντικά περιστατικά που αφορούν υποδομές ζωτικής σημασίας, είτε έχουν σημαντικό διασυνοριακό ενδιαφέρον είτε όχι. 6) Τα κράτη μέλη, το Συμβούλιο, η ΕΥΕΔ, ο Οργανισμός της Ευρωπαϊκής Ένωσης για τη Συνεργασία στον Τομέα της Επιβολής του Νόμου ("Ευρωπόλ") και άλλοι σχετικοί οργανισμοί της Ένωσης, καθώς και η Επιτροπή, θα πρέπει να ορίσουν ή να συστήσουν σημείο επαφής για θέματα που αφορούν το σχέδιο στρατηγικής της ΕΕ για τις υποδομές ζωτικής σημασίας. Ο χειρισμός των πληροφοριών, συμπεριλαμβανομένου του χειρισμού διαβαθμισμένων πληροφοριών, θα πρέπει να πραγματοποιείται σύμφωνα με καθιερωμένες διαδικασίες και κανονισμούς. Τα σημεία επαφής θα πρέπει να υποστηρίζουν την εφαρμογή του σχεδίου στρατηγικής της ΕΕ για τις υποδομές ζωτικής σημασίας παρέχοντας τις απαραίτητες πληροφορίες και διευκολύνοντας τα μέτρα συντονισμού για την αντιμετώπιση σημαντικού περιστατικού που αφορά υποδομές ζωτικής σημασίας. Για τα κράτη μέλη, τα εν λόγω σημεία επαφής θα πρέπει, όπου είναι δυνατόν, να είναι τα ίδια με τα ενιαία σημεία επαφής που θα οριστούν ή θα συσταθούν δυνάμει του άρθρου 9 παράγραφος 2 της οδηγίας (ΕΕ) 2022/2557. 7) Το κράτος μέλος που ασκεί την Προεδρία του Συμβουλίου θα πρέπει, σε συμφωνία με τα κράτη μέλη που επηρεάζονται, να ενημερώνει τους σχετικούς φορείς που συμμετείχαν στην αντιμετώπιση του περιστατικού, μέσω των σημείων επαφής που αναφέρονται στο σημείο 6, για το περιστατικό που αφορά υποδομές ζωτικής σημασίας με σημαντικό διασυνοριακό ενδιαφέρον και για την εφαρμογή του σχεδίου στρατηγικής της ΕΕ για τις κρίσιμες υποδομές. Η ανταλλαγή πληροφοριών σχετικά με περιστατικό που αφορά υποδομές ζωτικής σημασίας με σημαντικό διασυνοριακό ενδιαφέρον θα πρέπει να περιορίζεται σε ό,τι είναι συναφές και αναλογικό προς τον σκοπό της εν λόγω ανταλλαγής και θα πρέπει να πραγματοποιείται μέσω κατάλληλων διαύλων επικοινωνίας, συμπεριλαμβανομένων, κατά περίπτωση, της πλατφόρμας ολοκληρωμένων ρυθμίσεων για την πολιτική αντιμετώπιση κρίσεων ("IPCR") και του ΚΣΑΕΑ. 8) Εάν είναι αναγκαίο, οι δίαυλοι μετάδοσης θα πρέπει να περιλαμβάνουν ασφαλείς διαύλους, ώστε να μην τίθεται σε κίνδυνο η εθνική ασφάλεια ή η ασφάλεια και τα εμπορικά συμφέροντα των κρίσιμων οντοτήτων. Η ανταλλαγή πληροφοριών σύμφωνα με το παράρτημα δεν θα πρέπει να περιλαμβάνει πληροφορίες των οποίων η γνωστοποίηση θα ήταν αντίθετη προς τα ουσιώδη συμφέροντα της εθνικής ασφάλειας, της δημόσιας ασφάλειας ή άμυνας των κρατών μελών ή της ασφάλειας και των εμπορικών συμφερόντων κρίσιμων οντοτήτων και θα πρέπει να συνάδει με το δίκαιο της Ένωσης. Ειδικότερα, η πρόσβαση σε ευαίσθητες πληροφορίες, η ανταλλαγή και ο χειρισμός τους θα πρέπει να πραγματοποιούνται με σύνεση. Για τον χειρισμό και την ανταλλαγή διαβαθμισμένων πληροφοριών θα πρέπει να χρησιμοποιούνται διαθέσιμα διαπιστευμένα εργαλεία καθώς και κατάλληλα μέτρα ασφαλείας. 9) Οι σχετικοί φορείς θα πρέπει να εφαρμόζουν στην πράξη και να δοκιμάζουν τη λειτουργία του σχεδίου στρατηγικής της ΕΕ για τις υποδομές ζωτικής σημασίας και τη συντονισμένη αντίδρασή τους σε περιστατικό που αφορά υποδομές ζωτικής σημασίας με σημαντικό διασυνοριακό ενδιαφέρον σε εθνικό, περιφερειακό και ενωσιακό επίπεδο, για παράδειγμα στο πλαίσιο ασκήσεων. Στις εν λόγω πρακτικές και δοκιμές μπορούν να συμμετέχουν και οντότητες του ιδιωτικού τομέα, σε συμφωνία με όλα τα μέρη και ιδίως με τα ενδιαφερόμενα κράτη μέλη. Κάθε επαφή με κρίσιμες οντότητες θα πρέπει να πραγματοποιείται μέσω των ενδιαφερόμενων κρατών μελών. Η Επιτροπή θα πρέπει να οργανώσει άσκηση σε επίπεδο Ένωσης στην οποία θα περιλαμβάνονται υλικές πτυχές και πτυχές του κυβερνοχώρου, σε στενή συνεργασία με τα κράτη μέλη και, μεταξύ άλλων, μέσω της Ομάδας PROCIV CER και του EU-CyCLONe, του δικτύου CSIRT και με την υποστήριξη του ENISA. Οι στόχοι της άσκησης θα πρέπει να συμφωνηθούν εκ των προτέρων με τα κράτη μέλη. Η άσκηση θα πρέπει να πραγματοποιηθεί έως τις 26 Δεκεμβρίου 2026. Με βάση την ανταλλαγή διδαγμάτων με τα κράτη μέλη όσον αφορά την εν λόγω άσκηση, θα πρέπει να εξεταστεί η ανάγκη διενέργειας περαιτέρω ασκήσεων, καθώς και τα κατάλληλα σενάρια. 10) Μετά την εφαρμογή του σχεδίου στρατηγικής της ΕΕ για τις υποδομές ζωτικής σημασίας για περιστατικό που αφορά υποδομές ζωτικής σημασίας με σημαντικό διασυνοριακό ενδιαφέρον, η Ομάδα Εργασίας PROCIV CER του Συμβουλίου θα πρέπει να συζητήσει για τα διδάγματα που αντλήθηκαν, τα οποία ενδέχεται να υποδεικνύουν κενά και τομείς που χρήζουν βελτίωσης. Με την εν λόγω διαδικασία άντλησης διδαγμάτων θα μπορούσαν επίσης να συνδεθούν, κατά περίπτωση, και άλλες σχετικές ομάδες εργασίας. Τα κράτη μέλη προτρέπονται να συγκεντρώσουν τα διδάγματα που αντλήθηκαν, κατά περίπτωση, από όλους τους σχετικούς παράγοντες που συμμετείχαν άμεσα στην αντιμετώπιση του περιστατικού. Με βάση τις συζητήσεις αυτές, η Προεδρία του Συμβουλίου, με την υποστήριξη της Γενικής Γραμματείας του Συμβουλίου, σε διαβούλευση με την Επιτροπή και τα κράτη μέλη που επηρεάστηκαν, θα πρέπει να εκπονήσει έκθεση σχετικά με τα διδάγματα που αντλήθηκαν. Αν κριθεί αναγκαίο, η έκθεση θα πρέπει να διαβαθμιστεί στο κατάλληλο επίπεδο. Λουξεμβούργο, 25 Ιουνίου 2024. Για το Συμβούλιο Η Πρόεδρος H. LAHBIB